Huis in PE met petrolbom bestookArgieffoto Speurders van Mount Road-polisie ondersoek ŉ saak van brandstigting ná ŉ petrolbom Donderdagaand in ŉ huis in Newton Park gegooi is. “Die inwoner van die huis was Donderdagaand omstreeks 20:40 buite sy huis in die ontspanningsgebied besig toe sy honde skielik begin blaf het,” het kapt. Sandra Janse van Rensburg, woordvoerder van die polisie, in ŉ verklaring gesê. “Hy het ŉ ontploffing by sy voordeur gehoor en gaan ondersoek instel.” Die voordeur het reeds begin brand en stukke van ŉ glasbottel is op die trappe gevind. Niemand is tydens die voorval beseer nie. “Die motief vir die aanval is nog nie bekend nie. Die ondersoek duur voort.” Enigiemand met inligting oor die voorval kan Mount Road-speurders kontak by 041 394 6243. Alle inligting sal vertroulik hanteer word en persone kan anoniem bly op versoek.